Koliko para toliko muzike
Mariachi, koji u potrazi za boljom zaradom iz Meksika dolaze u Kaliforniju, osjećaju posljedice oslabljene američke ekonomije.
Imigranti iz Meksika, različitih zanimanja, već decenijama dolaze u Sjedinjene Države u potrazi za poslom, uključujući muzičare koji sviraju tradicionalnu meksičku mariachi muziku. Medjutim, u centru Los Angelesa, na takozvanom Mariachi trgu, sve je manje onih koji traže njihove usluge. Mariachi tradicija se u Mekisku pojavila u 19 vijeku, i proširila u Kaliforniju, stigavši do Los Angelesa jednog od najvećih urbanih centara mariachi muzike izvan Meksika. Neki muzičari sviraju u restoranima. Drugi se okupljaju na trgu, u blizini centra Los Angelesa, na po njima nazvanom Mariachi trgu, i čekaju da ih neko unajmi. "To je moj posao, jedini posao kojeg sada imam, i kojeg radim 54 godine", kaže David Martin. On se sa ostalim muzičarima oblači u tradicionalnu "charo" odjeću, i redvno dolaze na Mariachi trg u nadi da će ih neka porodica unajmiti da sviraju na vjenčanju ili za neko drugo slavlje. Medjutim, David kaže da se opadajuća ekonomija odražava i na njihov posao: "I to veoma, veoma jako. Posao je opao za preko 50 procenata. To je veliki pad, i zbog toga su se neki mariachi vratili u Meksiko. Mnogi su jednostavno napustili, a preostali jedva opstaju." "Od ovog se ne može živjeti, ja uz ovo imam redovan posao", kaže Carlos Pacheco. On radi na aerodromu, i kao mariachi nastoji ostvariti dodatnu zaradu da bi mogao kupiti kuću. "Kada ljudi manje zaradjuju to se odražava i na nas, jer imaju manje novca, prave manje zabava i ne traže muzičare", kaže Pacheco. David Martin kaže da je u vrijeme dobre ekonomije obično osam mariachi muzičara sviralo na zabavama: "Sada je standard pet. To je teško." David kaže da je slabija ekonomija za njih otvorila novi problem: "Neki mariachi sada manje naplaćuju. Neki su slabi izvodjači i ostavljaju loš utisak o svima nama pa ljudi misle - Oh, oni nisu dobri muzičari i nećemo ih angažirati." On kaže da su nedavno neki muzičari osnovali mariachi sindikat. Njegovi članovi obećavaju da neće pristati da sviraju ispod 50 dolara po satu. Ali su drugi spremni da rade za manje. Carlos Pacheco kaže da je spreman, ako ne može dobiti pravu cijenu, da svira za 5 ili deset dolara manje. Medjutim, kaže da ga plaši da će se ljudi naviknuti na nisku cijenu, pa neće htijeti da plate više ni kada se ekonomija unaprijedi.